**FCA Heritage prvýkrát na výstave Rétromobile**

* **Je to vôbec prvýkrát, čo sa FCA Heritage, oddelenie skupiny Fiat Chrysler Automobiles zodpovedné za propagáciu historického dedičstva talianskych značiek skupiny, bude prezentovať na parížskej výstave Salon Rétromobile (8. až 12. februára 2017).**
* **Alfa Romeo, Fiat, Lancia a Abarth predstavia 8 historických modelov.**
* **Kľúčovú úlohu v expozícii značky Abarth bude mať model 124 spider, symbol úchvatného spojenia medzi minulosťou a prítomnosťou.**
* **Počas výstavy budú k dispozícii online stránky** [**www.fcaheritage.com**](http://www.fcaheritage.com/)**, ktoré sú venované histórii štyroch talianskych značiek a uspokoja záujem všetkých nadšencov histórie.**

V roku 2017 sa FCA Heritage, oddelenie skupiny Fiat Chrysler Automobiles zodpovedné za propagáciu historického dedičstva talianskych značiek skupiny vôbec prvýkrát zúčastní výstavy Salon Rétromobile, ktorá prebehne v parížskej Parc des Expositions at Porte de Versailles od 8. do 12. februára. Na jednom z najvýznamnejších európskych podujatí venovaných klasickým automobilom a motocyklom predstaví FCA Heritage osem sériových modelov z kolekcie Fiat, Alfa Romeo a Lancia, a to v expozícii o ploche 300 m2. Táto expozícia bude reprodukovať veľmi osobitú atmosféru dielní päťdesiatych rokov, a to prostredníctvom materiálov a fotografií ilustrujúcich tímy ľudí, ktoré by ste v dielňach tej doby stretli.

Každá značka vystaví dva klasické automobily, a to vždy v sériovej verzii a prototype, prípadne odvodenej limitovanej edície. Verejnosť bude môcť obdivovať vzácne prototypy, akými sú Alfa Romeo 2600 SZ Prototipo z roku 1963, Lancia Loraymo z roku 1960 alebo Abarth 1000 Monoposto Record, a znovu objaviť klasické sériové verzie, akými sú Alfa 2600 Sprint z roku 1962, Lancia Flaminia Coupé z roku 1958 alebo Abarth 1000 Bialbero z roku 1963. Fiat predstaví model Fiat 500 D z roku 1964 a populárnu a extrémne vzácnu verziu Gamine z roku 1968, ktorú navrhla karosáreň Vignale. Ročník 2017 sa vryje do pamäti návštevníkov vďaka 60. výročiu mýtického „pot de yaourt“, čiže téglika od jogurtu, ako sa vtedajším malým modelom Fiat hovorilo.

Aj novinky uvedené skupinou FCA Group celkom nepochybne čerpali inšpiráciu a osobitosť z bohatej a slávnej histórie. Pozornosť tak bude v expozícii značky Abarth pútať Abarth 124 spider, ktorý je stelesnením športového ducha a technickej dokonalosti značky so škorpiónom v znaku.

V rámci výstavy Salon Rétromobile budú spustené úplne nové internetové stránky venované historickému dedičstvu skupiny: [www.fcaheritage.com](http://www.fcaheritage.com/). Tento portál, ktorý bol doteraz len v taliančine, bude pri príležitosti výstavy predstavený vo francúzskej verzii a predstavuje skutočnú výkladnú skriňu oddelenia FCA Heritage. Bude nepochybne miestom stretnutia všetkých záujemcov o históriu, akcie a iniciatívy súvisiace s historickými modelmi talianskych značiek skupiny FCA. Na týchto stránkach budú fanúšikovia a majitelia klasických vozidiel Fiat, Abarth, Lancia a Alfa Romeo môcť objaviť celý rad nových služieb, prihlásiť sa k odberu newslettera a podať online žiadosť o osvedčenie pôvodu vozidla. Majitelia vozidiel Lancia a Abarth budú môcť získať prístup k službám reštaurovania a certifikácii pôvodu, ktoré oddelenie FCA Heritage ponúka.

**Vystavené modely:**

***Alfa Romeo 2600 Sprint (1962)***

Elegantné línie modelu 2600 Sprint sú dielom Giorgietta Giugiara, v tom čase zamestnanca karosárne Bertone, a odrážajú tvary modelu 2000 Sprint. Odlišnosťou je vstup vzduchu na kapote, ktorý robí vozidlo celkovo agresívnejším. Štylistický odkaz tohto modelu je viditeľný aj u Giulie GT Coupé z roku 1965, ktorá je dielom karosárne Bertone.

K pohonu modelu 2600 Sprint slúžil ľahký hliníkový šesťvalec s dvojicou vačkových hriadeľov a zdvihovým objemom 2584 cm3. Vďaka trom dvojitým karburátorom dosahoval výkon 145 k pri 5900 ot./min, čo model 2600 Sprint dokázalo rozhýbať na najvyššiu rýchlosť 197 km/h. Vozidlo bolo vybavené päťstupňovou prevodovkou a dvomi kotúčovými brzdami, neskôr potom kotúčmi na všetkých kolesách. Jeho výkonný šesťvalec s pozoruhodne hladkým behom, bol navrhnutý pre rýdze potešenie z jazdy, čo ďalej podporovalo komfortné zavesenie kolies, ľahká ovládateľnosť a skvelé brzdy.

Niektoré verzie boli špeciálne vybavené pre použitie v službách strážcov zákona (známe ako Panteri). Športová kariéra modelu nebola výrazná vďaka jeho veľkorysým rozmerom a veľkému motoru, ktoré z neho robili skôr Grand Tourer. Celkovo bolo vyrobených 6999 modelov.

***Alfa Romeo 2600 SZ Prototype (1963)***

Po predstavení sedanu 2600, verzie Sprint a Spider, sa v expozícii na Turínskom autosalóne v roku 1963 objavil prototyp navrhnutý karosárňou Zagato. Rázvor bol skrátenou verziou modelu 2600 Spider a karoséria bola charakteristická aerodynamickým a minimalistickým tvarom s mierne vyhĺbenou zadnou časťou typu Kardon, ktorá bola používaná skôr u pretekárskych vozidiel. Jedinečná a výrazná bola tiež predná časť.

Rovnaký prototyp, tentokrát žltý, bol predstavený o rok neskôr v expozícii Alfy Romeo. Definitívnu verziu potom verejnosť mohla vidieť až na frankfurtskom autosalóne v roku 1965. Tento model bol však ešte vyspelejší. Karoséria bola prepracovaná, najmä jej predná časť, ktorá hostila väčšie a vyššie posadené logo, svetlomety dostali viac vertikálny tvar, kapota bola tvarovo čistejšia a výraznejšia - bez kožených pásikov a prívodov vzduchu k motoru (tentoraz boli čiastočne schované za mriežkou v nárazníku). Prototyp poháňal rovnaký radový šesťvalec, ako u verzie 2600 Sprint a disponoval výkonom 145 k.

***Nuova Fiat 500 D (1964)***

Mesiac po uvedení Fiatu 600 D na trh začal Fiat ponúkať aj nový model 500D. V rokoch 1960 až 1965 bolo predaných vyše 640 000 vozidiel. Z vonkajšieho pohľadu sa nový model 500 líšil prednými a zadnými svetlami a kratšou otváracou plátennou strechou. Zdvihový objem motora bol zväčšený na 499,5 cm3 (v porovnaní s 479 cm3 pri modeli 500 N), a to vďaka zväčšeniu zdvihu aj vŕtania verzie Sport, ktorú nahrádzal.

Ovládateľnosť v mestskej prevádzke a spoľahlivé výkonové parametre, ako aj vynikajúce jazdné vlastnosti, presné riadenie s posilňovačom a špičkovými brzdy z neho robili veľmi zaujímavý automobil, ktorý sa navyše vyznačoval pozoruhodne skromnou spotrebou paliva. Vystavený model pochádza zo súkromnej zbierky.

***Fiat 500 Gamine (1968)***

V polovici 60. rokov sa dizajnéri vrátili k neo-retro štýlu, ktorý oslovoval mladých a nekonformne založených zákazníkov, ktorí vyhľadávali nostalgii aj modernu.

V tomto duchu vytvoril Alfredo Vignale malý, ale veľmi exkluzívny spider, ktorý sa predstavil na parížskom autosalóne roku 1967. Model Gamine bol vytvorený na báze nového Fiatu 500 F. Táto „hračka“ si zachovala všetky technické parametre svojho predchodcu a líšila sa iba v zmysle platformy zosilnenej oceľovými rúrkami a priečnikmi v tvare oblúkov, ktoré vytvárali priestor pre cestujúcich. V rokoch 1967 až 1971 bolo vyrobených iba 400 vozidiel. Vystavený model pochádza zo súkromnej zbierky.

***Lancia Flaminia Coupé (1958)***

Toto sériové vozidlo bolo predstavené na turínskom autosalóne v novembri 1958 a jeho produkcia bola spustená v januári 1959. Mali by sme doplniť, že Florida II, známy prototyp Flaminie Coupé predstavil Pininfarina na ženevskom autosalóne v roku 1958.

Z technického hľadiska bolo šasi tohto Coupé skrátené proti sedanu Flaminia o 12 cm. Z hľadiska pohonnej jednotky bola verzia Coupé ponúkaná s tromi verziami ľahkého hliníkového šesťvalca: s objemom 2,5 l a výkonom 119 k, vo verzii s trojkomorovým karburátorom Solex a výkonom 128 k a s objemom 2,8 l a výkonom 140 k.

Súčasťou štandardnej alebo voliteľnej výbavy boli kotúčové brzdy, od roku 1960, a klimatizácia. Tieto prvky boli pre talianske modely danej doby pomerne nezvyčajné. V roku 1961 bolo pridané cúvacie svetlo a dvojdielny hnací hriadeľ bol nahradený kĺbovým jednodielnym. Najvyššia rýchlosť sa odvíjala od použitej motorizácie a dosahovala 170 km/h pri motore 2.5 l, 178 km/h pri verzii 3B a 180 km/h pri motore 2.8 l. Karoséria bola navrhnutá a postavená Pininfarinou. Toto dvojdverové coupé ponúkalo štyri sedadlá vhodné pre dospelých cestujúcich. Model sa vyznačoval elegantnými, športovými a štýlovými tvarmi s výrazným vstupom vzduchu na kapote. Model bol stavaný u Pininfariny, a to v rokoch 1959 až 1967. Vyrobených bolo celkom 5236 vozidiel.

***Lancia Flaminia Loraymo (1960)***

Tento úplne výnimočný automobil, jediný svojho druhu, vychádzal z šasi modelu Flaminia Coupé V6 a vytvorený bol priemyselným dizajnérom Raymondom Loewym, famóznym dizajnérom, ktorý sa preslávil napríklad návrhom fľaše Coca Cola alebo loga cigaretovej značky Lucky Strike. Američan francúzskeho pôvodu pracoval tiež pre značku Studebaker a rad výrobcov vlakov. Vozidlo navrhol pre svoje súkromné ​​účely a vyrobila ho karosáreň Rocco Motto z Turína.

Vozidlo z metalickou tmavo jantárovouú karosériou pôsobí športovo aj v dnešnej dobe. Predstavené bolo na 47. autosalóne v Paríži v októbri 1960 a pomenované bolo Loryamo, čo je slovo odvodené od priezviska dizajnéra a mena, ktoré bolo telegrafickou adresou Loewyho štúdia.

Medzi jeho najviditeľnejšie črty patrí veľká maska ​​chladiča uzavretá v chrómovanom oceľovom rámčeku nahrádzajúcim súčasne nárazník, zvýšenými zadnými blatníkmi, hmlovými svetlami vystupujúcimi z karosérie, mierne konvexnou stredovou časťou karosérie s efektom ako u fľaše Coca Cola, čo zároveň zlepšovalo aerodynamiku vozidla, absenciou kľučky veka batožinového priestoru (batožinový priestor bol otvárateľný iba z miesta vodiča) a zadným spojlerom na streche pre redukciu turbulentného prúdenia. Posledný prvok neskôr prevzal model Stratos. Tento jedinečný a funkčný prototyp bol vybavený 2,5litrovým motorom vylepšeným spoločnosťou Nardi a dosahujúcim výkonom 150 k.

***Fiat Abarth 1000 Monoposto Record (1960)***

Toto vozidlo, ktoré je výsledkom spolupráce medzi Fiatom, Abarthom, Pininfarinou a turínskou Polytechnickou univerzitou prinieslo úplne nový trubkový rám a karosériu, ktorá bola výsledkom veľmi dôkladného štúdia v aerodynamickom tuneli.

Pre predvedenie spoľahlivosti a ohromného výkonu nového dvojvačkového motora s objemom 1000 cm3 sa Carlo Abarth rozhodol stanoviť nové rekordy v medzinárodnej triede G (751 až 1100 cm3), a to na okruhu v Monze 28. septembra až 1. októbra 1960. Za volantom sa vystriedalo deväť jazdcov a iba v troch dňoch stanovili nové rekordy v jazde na 12 hodín, 2000 míľ, 24 hodín, 5000 km, 5000 míľ, 48 hodín a 10 000 km. Cesta za novými rekordami pokračovala aj 1. októbra, kedy Fiat Abarth 1000 Monoposto pokoril svetový rekord pri jazde na 72 hodín, pričom prešiel vzdialenosť 13 441,4 km. Priemerná rýchlosť dosiahla 186,687 km/h.

Monoposto bolo vyrábané v továrni Abarthu, vrátane šasi, motora a technických súčastí. Karoséria bola navrhnutá u Pininfariny.

***Abarth 1000 Bialbero (1963)***

Aj keď dizajn a výkony modelu 1000 Bilabero sú ako u pretekárskeho vozidla, podvozok a väčšina mechanických častí sú odvodené od populárneho vozidla, ktoré v 50. rokoch motorizovalo Taliansko, Fiatu 600. Z tohto dôvodu bolo Bialbero symbolom ostrosti a schopnosti Carla Abarth vyvíjať inovatívne konštrukcie.

Hlava valcov s dvoma vačkovými hriadeľmi, vytvorená v spolupráci s konštruktérom Gioachinom Colombom, bola inštalovaná Abarthom na blok modelu 600 bez potreby ďalších zmien. Prvý dvojvačkový (bialbero) motor - so zdvihovým objemom 747 cm3 - bol predstavený v roku 1957. Na jar roku 1960 sa predstavila verzia s objemom zväčšeným na 982 cm3, ktorý bol vôbec prvýkrát osadený do rekordného jednomiestneho vozidla, ktorý sa predstavuje na výstave Rétromobile. V rovnakom roku Abarth na turínskom autosalóne predstavil nový pretekársky sedan 1000 Bialbero s karosériou od Zagata. V roku 1961 bolo partnerstvo medzi Abarthom a Zagatom ukončené a v nasledujúcich troch rokoch prešlo vozidlo radom aerodynamických úprav a nieslo prezývku Carrozzeria Abarth (karosáreň Abarth).

Vozidlo vystavené na autosalóne bolo jedným z týchto modelov vyrábaných od roku 1963 karosárňou Sibona & Basano, ktorá stála aj za niekoľkými štylistickými zmenami. Tie zahŕňali predovšetkým úpravy v prednej a zadnej časti - ktoré boli predĺžené - a širšie blatníky, ktoré umožňovali použitie väčších pneumatík. Vozidlo tohto nového vzhľadu umožnilo Carlu Abarthovi vyhrať druhý rok po sebe pohár konštruktérov Majstrovstiev sveta GT v triede 1000. Štvorvalcový motor s takmer litrovým objemom a výkonom 104 k pri 8000 ot./min dokázal vozidlo rozhýbať na približne 220 km/h. Vystavený model pochádza zo súkromnej zbierky.

***Nový Abarth 124 spider***

Model vyvinutý pretekárskym oddelením značky Abarth dokonale stelesňuje hlavné hodnoty značky so škorpiónom v znaku, teda výkon, špičkové dielenské spracovanie a technickú výnimočnosť. Štandardná výbava Abarthu 124 spider zahŕňa mechanický samozverný diferenciál, čo je prvok typický pre skutočne prémiové športové vozidlá. Hmotnosť je sústredená medzi nápravy, motor 1.4 s výkonom 170 k potom za prednú nápravu, čo vedie k optimálnej agilite a špičkovému potešeniu z jazdy. Špičková mechanika a použitie špeciálnych materiálov prispeli k dosiahnutiu hmotnosti iba 1060 kg, čo sa premietlo aj do najlepšej výkonovej hmotnosti v kategórii, a síce 6,2 kg/k. Abarth 124 spider využíva lichobežníkové zavesenie predných kolies a päťprvkovú zadnú nápravu. Zavesenie bolo špeciálne odladené pre zlepšenie prejazdu zákrutami a stabilitu pri brzdení. Športovým nastavením disponuje aj posilňovač riadenia.

Pod kapotou sa nachádza zážihový preplňovaný štvorvalec 1.4 litra s technológiou MultiAir. Dosahuje výkonu 170 k (čo je 124 k na liter zdvihového objemu) v kombinácii s krútiacim momentom 250 Nm. Najvyššia rýchlosť dosahuje 230 km/h a zrýchlenie z 0 na 100 km/h zaberie len 6,8 sekundy (s manuálnou šesťstupňovou prevodovkou). Tak ako každý Abarth, je aj tento model osadený jedinečným výfukom, v tomto prípade Record Monza s duálnym režimom, ktorý upravuje tok výfukových plynov v závislosti od otáčok motora, čo zaručuje konštantnú úroveň krútiaceho momentu a generuje nezameniteľný zvuk.

Turín, 6. februára 2017